Savolainen vuonna 2019
**Salla Savolainen** (s. 21. syyskuuta 1962 Luumäki) on suomalainen kuvittaja ja lastenkirjailija. Hän on kuvittanut erityisesti lastenkirjoja, mutta on kuvittanut myös oppikirjoja ja tehnyt lehtikuvituksia.

Elämä ja ura
------------

Savolainen valmistui ylioppilaaksi vuonna 1982 ja taiteen maisteriksi taidekasvatuksen osastolta Taideteollisesta korkeakoulusta vuonna 1994.

Savolainen on julkaissut omia kuvakirjoja ja tehnyt kuvituksia yli 40 teokseen. Savolainen on kuvittanut muiden muassa Tittamari Marttisen *Taneli Kaneli* -sarjaa, Riina Katajavuoren *Pentti*-sarjaa, Leena Virtasen *Xing*-sarjaa, Tove Appelgrenin *Vesta-Linnea*-sarjaa ja Tapani Baggen *Tahvo ja Bella* -kirjoja. Hän on kuvittanut myös uusimmat Sinikka ja Tiina Nopolan *Heinähattu ja Vilttitossu* -teokset. Hän on tehnyt yhteistyössä Reetta Niemelän kanssa kirjan *Sinisen Kärpäsen Sirkus* (2010) ja *Tikkumäki*-sarjaa, jota on julkaistu myös ulkomailla. Hänen kuvituksiaan on ollut esillä useissa näyttelyissä Suomessa ja ulkomailla, muun muassa lasten- ja nuortenkirjakuvituksiin keskittyvässä Bratislavan biennaalissa. Lastenkirjojen lisäksi Savolainen on tehnyt myös kuvituksia lehtiin ja oppikirjoihin, kuten äidinkielen *Kirjakuja*-sarjaan.

### Palkinnot ja tunnustukset

Vuonna 2005 Savolainen sai Rudolf Koivu -palkinnon kuvituksestaan Leena Virtasen teoksessa *Pikku Xing*. Kolme Savolaisen kuvittamaa teosta on ollut Finlandia Junior -palkintoehdokkaana: Mirja Orvolan kirjoittama *Elmeri* (2000), Tove Appelgrenin *Vesta-Linnea mieli mustana* (2008) ja Karo Hämäläisen *Hurraa Helsinki!* (2012). Vuonna 2010 Savolainen oli Suomen ehdokas kansainvälisen H. C. Andersen -palkinnon saajaksi. Vuonna 2013 hän sai oppimateriaalikuvituksistaan Kuvittajat ry:n Kukko-palkinnon.

Omat teokset
------------

* *Kirpputorikoira Napo*. Helsinki: Tammi, 2000. ISBN 951-31-1934-3.
* *Kuudennen kerroksen Maikki*. Helsinki: WSOY, 2002. ISBN 951-0-27164-0.
* *Voi Mokomaa!* Helsinki: WSOY, 2003. ISBN 951-0-28295-2.
* *Maikki ja kellarin kummitukset*. Helsinki: Tammi, 2011. ISBN 978-951-0-37819-9.
* *MiniHelsinki*. Helsinki: Tammi, 2012. ISBN 978-951-31-6673-1.
* *Asfalttia!* Helsinki: WSOY, 2021. ISBN 978-951-1-45052-9.
* *Betonia!* Helsinki: WSOY, 2022. ISBN 978-951-1-45053-6.
* *Romua!* Helsinki: WSOY, 2023. ISBN 978-951-0-45054-3.

Kirjallisuutta
--------------

* Ismo Loivamaa (toim.): *Kotimaisia lastenkirjankuvittajia*, s. 202–207. Helsinki: BTJ Kirjastopalvelu, 2002. ISBN 951-692-516-2.

Lähteet
-------

1. ↑  Savolainen, Salla *Kirjasampo.fi*. Viitattu 26.9.2015.
2. 1 2 3 4 5  Salla Savolainen Otava. Viitattu 26.9.2015.
3. 1 2  Rudolf Koivu -palkinto Salla Savolaiselle *Yle Uutiset*.  3.2.2005. Viitattu 26.9.2015.
4. ↑  Salla Savolainen WSOY. Viitattu 3.6.2023.
5. ↑  2010 HCA Award Candidates  toukokuu 2009. IBBY. Viitattu 3.6.2023. (englanniksi)
6. ↑  Kuvittajapalkinnot Seppo Polamerelle, Salla Savolaiselle ja Christer Nuutiselle Kuvittajat ry.  Arkistoitu 27.9.2015. Viitattu 26.9.2015.


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Saksa
* Tšekki

 |
|  |
| Muut | 
* IdRef

 |

 |